Bankskifte kan spare dig penge

Din bank håndterer dine lån, din opsparing og dine betalingskort. Måske hjælper de endda også med realkreditlån og forsikringer.

Bankens arbejde betaler du for via renter og gebyrer. Men prisen varierer fra bank til bank.

Forbrugerrådet Tænks test af bankpriser fra oktober 2017 viste, at der var mange tusind kroners forskel om året på den billigste og den dyreste bank.

Bankskift kan virke svært og uoverskueligt. Få hjælp til bankskiftet her.

Få hjælp til at skifte bank med Forbrugerrådet Tænk og få 1 års medlemskab

Find den bedste bank for dig

Skifter du bank, skal du kende dine behov. På den måde ved du, hvad du leder efter hos en ny bank.

Har du lån eller kassekredit?

Får du hjælp til at investere din opsparing?

Hvilke slags konti bruger du?

Har du behov for rådgivning eller hæveautomater nær dig?

Banken skal du også forsøge at danne dig et indtryk af. Er priser og vilkår rimelige? Kan du få de services, du har brug for? Og har banken etikken i orden?

Sådan vælger du en god bank

Bank: Skal du være kunde i flere banker?

Betalingskort, netbank og filialer er ikke de samme hos de forskellige banker. Men du kan nemt være kunde i flere banker, hvis din bank ikke tilbyder den rigtige service.

Flere banker kan dog også betyde højere priser for dig. Derfor skal du altid undersøge, om du går glip af en samlerabat ved at være kunde i flere banker, eller om du betaler for at have en konto i en anden bank.

Betalingskort, som din egen bank ikke udbyder, kan du få ved at oprette en konto i en anden bank. Derefter skal du sikre, at der er penge på den nye konto. Det gør du ved at oprette en fast månedlig overførsel fra din gamle konto til din nye konto.

Din netbank kan du i nogle tilfælde bruge til samle dine konti, selv om de er i forskellige banker. På den måde kan du nemt holde overblik over din økonomi, hvis du er kunde i flere banker.

Visa/Dankort: Derfor skal vi bevare kortet

Kend din værdi som kunde

Banken skal vurdere, om den vil have dig som kunde, når du skifter bank. Er du ikke en god forretning for banken, kan det være svært at skifte bank.

Banken vurderer, hvor attraktivt en kunde du er, ud fra hvor mange lån, investeringer, pensioner og forsikringer du har gennem banken. Den ser også på dine indtægter og udgifter, og om du har en opsparing.

Gæld betyder ikke, at du er en dårlig forretning for banken. Tværtimod tjener banken penge på at låne dig penge.

Sådan vurderer banken dig

Dårlig bankkunde? Så kan det være svært at skifte

Har du mange forbrugslån?

Har du ingen opsparing eller en lav indkomst?

Har du gæld, som du ikke betaler af på?

Er du registreret i RKI, registret over dårlige betalere?

Bankskifte kan være næsten umuligt for bankkunder, som banken vurderer som dårlige.

Banken har dog pligt til at oprette en NemKonto til dig, så du kan få løn. Men banken vil ofte nægte at låne dig penge eller få et kreditkort, hvis du står i RKI.

Få hjælp til at få styr på økonomien med Forbrugerrådet Tænks Økonomi- og Gældsrådgivning

Forhandl med banken, før du beslutter dig

Indhent altid tilbud fra 2-3 banker, inden du skifter bank.

Tilbuddene kan du sammenligne, så du sikrer dig den bedste aftale hos din nye bank.

Arranger så et møde hos din nye bank og forhandl om vilkår og priser for din aftale. Du kan også bruge tilbuddet fra din nye bank til at forhandle om priserne i den bank, du allerede er kunde i.

Sådan forhandler du prisen ned i banken

Banken flytter dine penge for dig

Din nye bank klarer flyttearbejdet, hvis du vælger at skifte. Flytningen tager som udgangspunkt maksimalt 12 arbejdsdage.

Betalinger i Betalingsservice kan din nye bank også flytte for dig. Du skal bede banken vente med at flytte dine betalinger til alle månedens regninger er betalt.

Betaler du faste aftaler med betalingskort, skal du selv opdatere dine aftaler, når du får dine nye betalingskort.

Flytningen er gratis for dig, men din gamle bank kan tage penge for at afvikle lån og konti. Din nye bank kan også tage betaling for at oprette ny kassekredit, lån og pensionsopsparinger.

Forhandl med banken for at få nedslag i prisen på flyttegebyrerne.

Realkreditlån og forsikringer – skal du også flytte dem?

Realkreditlån og forsikringer er muligvis også en del af din aftale med banken. Du behøver ikke skifte forsikringsselskab og realkreditinstitut, når du skifter bank.

Den nye bank kan dog muligvis give dig en mere fordelagtig aftale, hvis du samler forretningerne hos dem.

Forhandl med den nye bank om at betale skifteomkostningerne for dine forsikringer eller realkreditlånet.

Skal du skifte realkreditinstitut, når du skifter bank?